किसानका लागि बाँदर मुख्य शत्रु, ज्यान जोगाउनै  मुस्किल
रेसुङ्गा नगरपालिका–१३ स्थानीयहरूको दैनिकी नै बाँदर धपाउने बन्न पुगेको छ । बारीमा लगाएको अन्नबाली घरमा ल्याएर राखेपनि घरभित्रै पसेर बाँदरले खाइदिने गरेपछि उनीहरूको दैनिकी नै बाँदर धपाउने बनेको हो ।
तिलाचन पाण्डेतम्घास, पुस ९ गते । रेसुङ्गा नगरपालिका–१३ स्थानीयहरूको दैनिकी नै बाँदर धपाउने बन्न पुगेको छ । बारीमा लगाएको अन्नबाली घरमा ल्याएर राखेपनि घरभित्रै पसेर बाँदरले खाइदिने गरेपछि उनीहरूको दैनिकी नै बाँदर धपाउने बनेको हो ।रेसुङ्गा नगरपालिका–१३ की ५२ वर्षीया रुमकली खत्रीले घरकै छेउमा ढुङ्गाको थुप्रो बनाएर आडैमा चनाखो भई बस्नुहुन्छ । घरको कौसीमा रहेको खाद्यान्न जोगाउन दिनभर घरको आँगनमा चनाखो भई बस्ने गरेको उहाँले बताउनुभयो ।पहिले बाँदरले खेतबारीमा लगाएको अन्नपात खाने गर्थ्यो । तर अहिले बाँदर घरमै आउँछ । घरको खाद्यान्न जोगाउनै मुस्किल परेको उहाँको भनाइ छ । वारिपारि जङ्गलका कारण खेतबारीको अन्न जोगाउन मुस्किल परेको र अहिले खेती योग्य जमिन पनि बाँझै राख्न बाध्य भएको उहाँले बताउनुभयो ।सोही गाउँका बेलबहादुर बस्नेतको पीडित पनि उस्तै छ । उहाँले घर नजिकैको खेतमा आलु लगाउनुभएको छ । आलुले टुसो हाल्न नभ्याउँदै बाँदरले खोतल्न थालिसकेको गुनासो बस्नेतको छ ।बाँदरको हैरानीले खेतीपाती गर्न छाडेपछि खेतबारी बाझिएको उहाँले बताउनुभयो  । खेतबारीमा झाडी भएपछि बाँदर गाउँ पस्न थालेको बस्नेत बताउनुहुन्छ ।सोही गाउँका ७४ वर्षीया लुमकला थापाले पछिल्लो समय बाँदर अत्यधिक बढेको बताउनुभयो । विगत छ वर्षदेखि बाँदर गाउँमा अत्यधिक देखिन थालेको र त्यसपछि बसाइसराइ झन् बढेको उहाँले सुनाउनुभयो । अहिले त बाँदर घरमै आएको र ज्यान जोगाउन मुस्किल परेको उहाँ सुनाउनुहुन्छ ।बाझिए खेतबारीरेसुङ्गा नगरपालिका–१३ का मीनबहादुर खत्रीको छ रोपनी जग्गा अहिले बाँझै छ । छ वर्षपहिले वर्षमा दुई पटक खेतीपाती हुने खेतबारी अहिले झाडीमा परिणत भएको छ । बाँदरले नष्ट गरेर खेती स्याहार्न नपाएपछि खेती नै गर्न छाडेको खत्रीले बताउनुभयो । पछिल्लो पटक गाउँका सबै बारी बाझिएका छन् । जसको मुख्य कारण बाँदरको हैरानी हो ।सोही गाउँकै  ६२ वर्षीय लोकबहादुर खत्रीको चार रोपनी खेतबारी बाँदरकै कारण बाझिएको छ । खेती जोगाउन नसकेपछि विगत तीन वर्षदेखि खेतीपाती गर्न छोडेको उहाँले  बताउनुभयो । गाउँमा ६० प्रतिशतभन्दा बढी खेती योग्य जमिन अहिले बाँदरकै कारण बाँझो  रहेको खत्रीले बताउनुभयो ।रेसुङ्गा नगरपालिकाका नगरप्रमुख खिलध्वज पन्थीले सङ्घीय सरकारले नै निकास निकाल्नुपर्नेमा जोड दिनुभयो । बँदेललाई जसरी निजी खेतबारीमा आएमा मार्न पाउनुपर्ने नीति निर्माण गर्नका लागि आफूहरूले माग गरेको दाबी गर्नुभयो । यदि कानुन बन्नमा ढिलाइ भए र सम्भव नभए बाँदरलाई निर्यात गर्नेतर्फ सरकार लाग्नुपर्ने धारण उहाँले व्यक्त गर्नुभयो ।